Συγκριτική μελέτη έξι κολλοειδών διαλυμάτων ως προς την αιμοδυναμική συμπεριφορά διεγχειρητικά
Authors: Κτενιαδάκης Νεκτάριος 
Published: August 2021

Εισαγωγή – Σκοπός: Η χορήγηση υγρών είναι μια από τις σημαντικότερες θεραπευτικές παρεμβάσεις κατά την περιεγχειρητική περίοδο αλλά συγχρόνως αποτελεί και πεδίο επιστημονικών αντιπαραθέσεων και διαφωνιών. Σκοπός της παρούσης διδακτορικής διατριβής ήταν ή συγκριτική μελέτη της αιμοδυναμικής δράσης έξι διαφορετικών κολλοειδών διαλυμάτων. Υλικό – Μέθοδος: Σε εκατόν ογδόντα ασθενείς οι οποίοι υποβλήθηκαν σε επεμβάσεις γενικής χειρουργικής υπό συνθήκες γενικής αναισθησίας και μηχανικής υποστήριξης της αναπνοής, μετά την αναπλήρωση του ελλείμματος νηστείας την εισαγωγή στην αναισθησία και την εγκατάσταση μηχανικής υποστήριξης της αναπνοής, χορηγήθηκαν ενδοφλεβίως πεντακόσια ml κολλοειδούς διαλύματος από την υπάρχουσα φλεβική οδό στον ταχύτερο δυνατό χρόνο. Οι ασθενείς χωρίσθηκαν τυχαία σε έξι ομάδες των τριάντα, ενώ στην κάθε ομάδα χορηγήθηκε διαφορετικό κολλοειδές ως εξής : στην ομάδα Α χορηγήθηκαν 500ml Gelofusine, στην ομάδα B χορηγήθηκαν 500ml Heamaccel, στην ομάδα C χορηγήθηκαν 500ml Voluven, στην ομάδα D χορηγήθηκαν 500ml HES – steril 6%, στην ομάδα E χορηγήθηκαν 500ml HES – steril 10% και στην ομάδα F χορηγήθηκαν 500ml Hemohes 6%. Μετρήθηκαν η καρδιακή συχνότητα, η συστηματική αρτηριακή πίεση, ο όγκος παλμού, η καρδιακή παροχή, η μέγιστη ταχύτητα ροής στην κατιούσα θωρακική αορτή, η μέση επιτάχυνση και ο διορθωμένος χρόνος ροής, πριν από την έναρξη της χορήγησης και ανά 15min για μία ώρα. Για την στατιστική επεξεργασία χρησιμοποιήθηκε το μοντέλο ανάλυσης διακύμανσης (ANOVA) επαναλαμβανόμενων μετρήσεων με την βοήθεια του στατιστικού προγράμματος SPPS 21. Αποτελέσματα : Οι ομάδες των ασθενών δεν διέφεραν στατιστικά μεταξύ τους ως προς την ηλικία, το βάρος το ύψος και τον δείκτη μάζας σώματος, ενώ οι ασθενείς της ομάδας Β ήταν μεγαλύτερης βαρύτητας (ASA – PS) και η διάρκεια χορήγησης ήταν μεγαλύτερη στους ασθενείς της ομάδας Ε. Η καρδιακή συχνότητα και η συστηματική αρτηριακή πίεση (συστολική, διαστολική και μέση) δεν μεταβλήθηκαν στατιστικά σημαντικά στην πορεία του χρόνου (με την χορήγηση των διαλυμάτων) τόσο στο σύνολο των μετρήσεων όσο και μεταξύ των ομάδων.Ο όγκος παλμού, η καρδιακή παροχή, η μέγιστη ταχύτητα ροής στην κατιούσα θωρακική αορτή, η μέση επιτάχυνση και ο διορθωμένος χρόνος ροής αυξήθηκαν στατιστικά σημαντικά μετά την χορήγηση των προς μελέτη διαλυμάτων και επανήλθαν στις βασικές αρχικές τιμές με το τέλος των μετρήσεων. Οι μετρούμενες μεταβλητές εξελίχθηκαν και τον ίδιο τρόπο σε όλες τις ομάδες και δεν καταγράφηκαν στατιστικά σημαντικές διαφορές μεταξύ των ομάδων. Συζήτηση – Συμπεράσματα : Η ταχεία χορήγηση 500ml ενός κολλοειδούς διαλύματος (ζελατίνης ή διαλύματος αμύλου) βελτίωσε τον όγκο παλμού και την καρδιακή παροχή και μετέβαλε στατιστικά σημαντικά τις μεταβλητές που σχετίζονται με τις συνθήκες πλήρωσης της αριστερής κοιλίας. Η βελτίωση αυτή σύμφωνα με τα αποτελέσματα της μελέτης οφείλεται στην αύξηση του προφορτίου της αριστερής κοιλίας με την αύξηση του ενδοαγγειακού όγκου. Οι μεταβολές αυτές ήταν πρόσκαιρες καθώς οι μετρούμενες μεταβλητές επανήλθαν στις αρχικές τους τιμές.Από τα ευρήματα της παρούσης μελέτης φαίνεται ότι η χορήγηση των κολλοειδών διαλυμάτων αυξάνει τον ενδοαγγειακό όγκο και μεταβάλει τις συνθήκες πλήρωσης της αριστερής κοιλίας, η δράση όμως αυτή δεν έχει διάρκεια και δεν εξαρτάται από το είδος ή την πυκνότητα του κολλοειδούς διαλύματος.